Sad ćemo se izjašnjavati o amandmanima Konačnog prijedloga zakona o prisilnoj likvidaciji kreditnih institucija, drugo čitanje, P.Z. br. 54. Predlagatelj je Vlada RH. Rasprava je zaključena. Amandman je podnio Odbor za financije i državni proračun i Odbor za zakonodavstvo. Molim predstavnika predlagatelja da se očituje o podnesenim amandmanima. Poštovani državni tajnik u Ministarstvu financija Zdravko Zrinušić.
Hvala vam lijepo poštovani g. potpredsjedniče HS.
Najprije, prvo amandman Odbora za financije i državni proračun.
Amandman se prihvaća.
Hvala lijepo. Postaje sastavni dio zakona. Zatim amandman Odbora za zakonodavstvo.
Amandman se kao nomotehnički prihvaća.
Hvala lijepo. Postaje sastavni dio zakona, konačnog prijedloga zakona. Hvala vam lijepo. Sada ćemo se izjasniti o amandmanima na Konačni prijedlog zakona o izmjenama i dopunama Zakona o kreditnim institucijama, drugo čitanje, P.Z. br. 32. Predlagatelj je Vlada RH. Rasprava je zaključena. Amandman je podnio Klub zastupnika zeleno-lijevog bloka. Molim predstavnika predlagatelja da se očituje o podnesenim amandmanima, poštovani državni tajnik u Ministarstvu financija Zdravko Zrinušić, najprije amandman jedan Kluba zastupnika zeleno-lijevog bloka.
Amandman na čl. 128. se ne prihvaća. Smatramo da bi brisanje utvrđenog minimalnog iznosa za izricanje prekršajnih sankcija, te njegovo određivanje u postotku odnosno na ostvarene prihode, a kako se to predlaže ovim amandmanom, dovelo do nesrazmjernog odnosno nerazmjernog kažnjavanja u slučajevima kada je riječ o utvrđivanju ili počinjenju lakšeg prekršaja.
Hvala. U ime kluba zastupnika, hoće netko, neće? Poštovani zastupnik Vilim Matula.
Ništa, možemo samo reći da ćemo ovaj … [[Govornik se ne razumije]] i inzistiramo na tom amandmanu.
Dobro, tražite glasovanje dakle?
Apsolutno da, tražimo glasovanje.
Hvala lijepo. Amandman 2. Kluba zastupnika zeleno-lijevog bloka.
Amandman 2. na čl. 128. se ne prihvaća. Ovim amandmanom se na čl. 361.b. predlaže izmjena roka od 15 dana na 30 dana. Međutim, spomenuti rok od 15 dana normativno je uređen i propisan drugim člankom, to je čl. 305. iz zakona. Stoga smatramo da je ovaj amandman neprovediv. Naime čl. 361.b. na koji se daje amandman propisane su prekršaji u slučaju povrede normativnih odredbi iz čl. 305. kojim se propisuje spomenuti rok u svezi obavještavanja potrošača. Dakle, ukoliko bi se prihvatio predloženi amandman tada sadržaj prekršajnih odredbi ne bi odgovarao sadržaju pravne norme iz čl. 305. koji je propisao spomenuti rok od 15 dana.
Hvala. U ime kluba zastupnika poštovani zastupnik Vili Matula.
Zahvaljujem potpredsjedniče. Da, ista stvar, mi ćemo tražiti glasovanje o ovom amandmanu.
Hvala lijepa. 3. amandman Kluba zastupnika zeleno-lijevog bloka.
I 3. amandman se ne prihvaća iz sličnih razloga kao i prethodni amandman. Dakle ovim se amandmanom kroz novo predložene točke 36., 37. i 38. dopunjuju prekršajne odredbe čl. 361.b u svezi kupoprodaje plasmana kreditnih institucija. Kao što je već prethodno rečeno ovaj spomenuti čl. 361.b propisuje prekršaje zbog povredi odredbi Zakona o zaštiti potrošača, a utvrđenih čl. 301. do 309. važećeg zakona dok je kupoprodaja plasmana kreditnih institucija uređena odredbama čl. 150. važećeg zakona. Stoga ukoliko bi se prihvatio predloženi amandman tada sadržaj prekršajnih odredbi ne bi odgovarao sadržaju pravne norme iz čl. 150. odnosno čl. 301. do 309. važećeg zakona jer ti članci ne sadrže normu o obvezi postupanja kreditnih institucija za koje se amandmanom predlažu prekršajne odredbe. Dakle, nije moguće propisati prekršajnu odredbu ako u zakonu ne postoji materijalna norma koja propisuje određenu obvezu za koju se u slučaju neizvršavanja uvode prekršajne odredbe.
Hvala lijepa. U ime kluba zastupnika poštovani zastupnik Vili Matula.
Zahvaljujem. Ista stvar, tražit ćemo glasovanje o ovom amandmanu.
Hvala lijepa. Sada ćemo prijeći na izjašnjavanje o amandmanima na Konačni prijedlog zakona o izmjenama i dopunama Zakona o subvencioniranju stambenih kredita, hitni postupak, prvo i drugo čitanje, P.Z.br. 86. Predlagatelj je Vlada RH, rasprava je zaključena. Amandmane su podnijele zastupnice Marija SElak Raspudić i zastupnica Katarina Peović. Molim predlagatelja da se očituje o podnesenim amandmanima, poštovani državni tajnik Željko Uhlir. Najprije amandman 1 poštovane zastupnice SElak Raspudić. Izvolite.
Hvala lijepa. Poštovani sabornici, poštovani predsjedavajući. Amandman se ne prihvaća iz razloga što subvencije stambenih kredita nemaju neograničeni izvor financijskih sredstava te se isto trebaju planirati pravovremeno kao i ostale stavke državnog proračuna, a što je osnovni razlog vremenskog ograničenja za zaprimanje zahtijeva.
Poštovana zastupnica SElak RAspudić.
Zahvaljujem na vašem odgovoru, premda je on bio očekivano ja ću vas zamoliti da još jednom razmislite i ostat ćemo pri našem amandmanu i dati ga na glasovanje. Naime, i inače kada je u pitanju APN, a posebice sada u vrijeme ove korona krize kada je ljudima otežan pristup institucijama i mogućnost prikupljanja dokumentacije zaista jedan od ključnih problema koji ih najviše brine i koji im otežava prijavu na APN koji ih stavlja u tu nezavidnu poziciju gdje se oni ne mogu cjenkati, gdje često također zbog neznanja kada će točno biti taj rok i mogu i izgubiti svoje novce koje su dali unaprijed kako bi zadržali pojedinu nekretninu trebaju ono što trebaju ili otvoren poziv cijele godine ukoliko za tu mogućnost koja je zaista najprikladnija niste otvoreni onda vas pozivam da barem razmislite o alternativi da se jasno zna kada će točno kojeg datuma, od kada do kada biti otvoren poziv. Vi ste već sada odnosno ministar najavio da će novi poziv doći u proljeće, pa koliko je meni poznato kako pjesma kaže „Proljeće na moje rame slijeće“ možemo biti poetični na tragu te pjesme, a možemo biti i vrlo konkretni na tragu onoga što građani od nas očekuju pa im dati jasne termine. Ako se zna da je u proljeće zašto se onda ne može znati točno kada u proljeće. To će omogućiti našim građanima da se jasno pozicioniraju na nezavidnom tržištu nekretnina i da ostvare svoja prava, ovako oni u toj utakmici uvijek gube i u nezavidnoj su poziciji u odnosu na one koji te nekretnine prodaju, a onda se i događa ono o čemu cijelo vrijeme razgovaramo i što još uvijek nije do kraja pregledano i ustanovljeno, a to je ovi nekretninski bumovi koje također potiču i ovakve mjere umjesto da država ako će već nečemu služiti intervenirati ako je to upitno u tržište nekretnina onda bar da ga drži stabilnima.
Hvala. Vi ste rekli da tražite glasanje. Da. Amandman 2 poštovane zastupnice SElak RAspudić.
Amandman se ne prihvaća iz razloga što ovim zakonom se potiče natalitetna politika i onda ona ne može biti subvencijama izjednačena sa svim drugim poticajima, tako da subvencija za novorođenu djecu vise poticajna.
Poštovana zastupnica SElak RAspudić.
Zahvaljujem na odgovoru, no ostajemo pri svom amandmanu i tražit ću da se amandman stavi na glasovanje. Naime, mislim da ovakav tip amandmana u kojem postoje više i niže rangirana djeca, djeca koja vrijede jednu godinu subvencije i djeca koja vrijede dvije godine subvencije osim što je očito diskriminatoran ne potiče natalitetnu politiku jer natalitetna politika se ne potiče i to bi valjda se i očekivalo od jedne vlade koja ima jasnu strategiju jednom mjerom, niti ovom mjerom. Natalitetna politika se potiče u cjelini širokim skupom mjera, a široko skup mjera pretpostavlja kreiranje okolnosti u kojem će naši građani moći stvarati svoje obitelji, kreiranje sigurnih i stabilnih okolnosti u kojima će oni moći jasno znati što ih očekuje i na koji način mogu sebe skućiti što je najčešće preduvjet toga da bi djecu uopće mogli imati. Ovakvo kalkuliranje s time kada će oni roditi, koliko je njihovo dijete vrijedilo prije subvencije ili poslije subvencije dovodi djecu u neravnopravan položaj. Sva djeca ravnopravni su članovi kućanstva, ne postoji više ili manje vrijedna djeca već i samim time što priznajete da neka djeca vrijede jednu godinu, a neka druga koja se rode nakon vrijedi dvije uvažavate činjenicu da djecu treba vrednovati, sada vas još samo potičem da ih uvažite onoliko koliko se to očekuje, a to je da vrijede jednako. Mislim da je to minimum antidiskriminatorne politike koja se očekuje, a i da je to jedan širi pristup pronatalitetnoj politici koja se očekuje od države kao takve, a ne isključivo od jedne mjere koja nikada nije dovoljna. Hvala.
Hvala lijepa. Sljedeći amandman je zastupnice Katarine Peović.
Amandman se ne prihvaća iz razloga što objava i broj oglasa tijekom cijele godine ovisi o tekućem poslovanju APN-a i raspoloživim sredstvima prvenstveno, zbog čega isto nije potrebno zakonsko propisivanje. APN i Ministarstvo prostornog uređenja, graditeljstva i državne imovine će poduzeti sve da na vrijeme obavijesti zainteresirane građane, što se i do sada radimo, a uobičajeno je putem javnih medija najaviti objave javnih poziva i puno prije od navedenih 90 dana.
Hvala lijepa. Poštovane zastupnice nema pa ćemo o tom amandmanu morati glasovati. Hvala vam lijepa.